que la seva llum fresca i viva ens acompanyi cada dia
i que no oblidem mai que un dia nosaltres també varem ser nens.
El passat 12 de desembre de 2014 es va reunir per tercera vegada la Comissió de seguiment del Pacte per a la Infància i l'Adolescència on el govern va explicar els avenços realitzats en el desplegament del Pacte per a la infància i l'adolescència.
Durant la tercera reunió de seguiment del desplegament del Pacte per a la Infància i l'adolescència presidida per la Consellera de Benestar Social i Família, Neus Munté, i la Directora General d'Atenció a la Infància i l'Adolescència, Mercè Santmartí, és va presentar la planificació anual 2014-2015 del Pla d'Atenció Integral a la Infància i l'Adolescència 2014-2017.
En aquest document s'hi recullen i es concreten les diferents actuacions departamentals previstes realitzar pels diferents departaments de la Generalitat durant el proper any adreçades a millorar el benestar de la infància i l'adolescència de Catalunya.
També és va presentar un document de treball que incloïa una proposta d'indicadors d'impacte que han de servir per conèixer l'estat de situació de la infància i l'adolescència a Catalunya i per a fer seguiment de l'acompliment dels objectius estratègics del Pla d'Atenció Integral a la Infància i l'Adolescència 2014-2017 presentats el passat mes de juliol.
L'adopció comporta una experiència emocional tan impactant que resulta comprensible que la majoria d'investigacions s'hagin centrat en qüestions com la separació, el vincle, la identitat, el grau d'externalització i internalització dels problemes de comportament, etc. Els aspectes afectius han estat tractats de manera recurrent, però cada cop més apareixen interessants investigacions sobre el desenvolupament cognitiu, l'adquisició del llenguatge i els processos d'aprenentatge.
En aquest sentit, estudis realitzats en països amb més experiència en adopció indiquen que els nens adoptats internacionalment, com a col·lectiu, tenen nivells de rendiment escolar inferiors i, per tant, constitueixen un grup de risc (Dalen & Saetersdal, 1992; Dalen & Rygvold, 1999).
Si bé la variabilitat de circumstàncies possibles prèvies a l'adopció ens obliga a ser cautelosos a l'hora de fer generalitzacions, alguns aspectes com a) l'edat d'adopció b) el país de procedència i c) les condicions en les quals han viscut els nens, són crucials per comprendre la seva adaptació i desenvolupament.
Des de la promulgació de la Convenció sobre els drets de l'infant de 1989 (CDI), els països signants, pràcticament tota la comunitat internacional, s'enfronten a la necessitat i l'obligació d'una deguda i correcta aplicació dels principis rectors que afecten els drets de l'infant.
Independentment dels drets nacionals de cadascun dels estats membres de la Unió Europea (UE), aquesta també ha de legislar d'acord amb els principis inspiradors de la Convenció per tal que les seves normes s'adaptin als drets que aquest instrument internacional reconeix als nens i els compleixin.
No obstant això, el dret de la Unió Europea delega en cadascun dels estats part la forma en què es porti a terme l'audiència de l'infant, per això és convenient i necessari que coneguem com es controla en els diferents països aquest dret reconegut a la infància.
Apropa Cultura és un programa socioeducatiu adreçat a entitats socials que treballen amb col·lectius especialment vulnerables i que centren els seus projectes en la promoció de la inclusió social i en la millora de la qualitat de vida de les persones.
El conformen actualment 50 teatres, auditoris, festivals i museus de tot Catalunya, amb la filosofia de fer accessible les seves programacions habituals a un públic que no és habitual.
Concretament s'adreça a centres socials que treballen amb col·lectius especialment vulnerables i que centren els seus projectes en la promoció de la inclusió social i en la millora de la qualitat de vida de les persones.
És un programa en creixement, perquè el que ofereix té sentit.
Actualment és present a 14 localitats de Catalunya i a partir del 2015 en seran 19.
Neix el 2006 a l'Auditori de Barcelona, des d'on actualment es continua gestionant, i dóna servei a més de 1.250 associacions, serveis i centres socials d'arreu de Catalunya inscrits al programa.
El síndic de greuges, Rafael Ribó, va presentar l' Informe anual sobre els drets dels infants.
El document recull les principals mancances detectades pel Síndic durant l'últim any en l'àmbit de la infància.
El Síndic proposa deu reptes principals en què cal posar l'accent per donar compliment efectiu a la Convenció de les Nacions Unides sobre els drets de l'infant, de la qual el 20 de novembre es commemora el 25è aniversari.
El Departament de Benestar Social i Família i l'empresa social Worldcoo SL, han signat un conveni per fomentar les microdonacions dels consumidors a través d'Internet per a projectes d'interès social en l'àmbit de la infància i l'adolescència a Catalunya amb l'objectiu de facilitar noves fonts de finançament que suposin beneficis tangibles per a les entitats socials sense repercutir en un increment de la despesa pública.
S'ha iniciat el repartiment de fruita als 1.236 centres educatius que participaran aquest curs 2014/2015 en el Pla de promoció del consum de fruita i verdura, i que acullen gairebé 294.000 nens.
L'objectiu d'aquest Pla és contribuir a promoure els hàbits alimentaris saludables entre la població infantil, associar-los a la dieta mediterrània, i reduir els nivells d'obesitat infantil.
La millora del finançament per part de la Unió Europea (UE) ha permès que aquest curs s'ampliï l'edat dels nens que rebran la fruita del programa, incloent nens des de 3 a 12 anys, de manera que s'ha incrementat en un 73% respecte del curs anterior els nens que hi participen.
Organització: UB amb la col·laboració del Departament de Benestar Social i Família
Organització: UB i Diputació de Barcelona amb la col·laboració del Departament de Benestar Social i Família
Dates: Iniciat però amb la inscripció oberta
Organització: Public Policy Exchange
Dates: Del 26 al 30 de gener del 2015
Si tal com s'afirma en la introducció d'aquest llibre "viure és conviure amb la memòria", podríem deduir que la memòria ens ajuda a construir-nos d'una determinada manera.
Tu m'aprens no és un llibre de memòries.
És un llibre sobre la memòria on l'autor reflexiona a partir d'allò que recorda, a partir d'alguns dels moments que l'han fet ser com és.
Així, aquesta memòria es projecta en el present i en el futur, ajuda a donar sentit al dia a dia on el mestre intenta respondre a les necessitats que té la persona a qui acull i acompanya en el procés de descobriment del món.
Potser és per això que l'autor creu que una manera de definir què significa educar és la següent: compartir la interpretació que fem del món.
El repte que planteja un ensenyament de competències per a la vida presenta dos desafiaments: el de la necessitat que els continguts d'aprenentatge s'adquireixin de manera funcional i el de la introducció de continguts relacionats amb l'àmbit personal, interpersonal i social.
Tenint en compte aquestes premisses, s'han seleccionat deu mètodes amb l'objectiu de donar una visió global de les diferents possibilitats d'afrontar els processos d'ensenyament a l'aula.
Per a cadascun dels mètodes es fa una revisió de l'evolució, les competències més adequades i les pautes per aplicar-los a l'aula per tal d'afavorir així l'aprenentatge competencial de l'alumnat.
Després de l'anàlisi de cada mètode, al llibre es faciliten exemples aplicats a cada etapa des de diverses àrees curriculars.
Catalina és una jove adolescent sense ganes de viure.
Pateix anorèxia i ningú sap com ajudar-la.
El seu avi decideix intentar-ho preparant-li un plat de sopa molt especial.
Cada dia visitarà la noia amb les pintures per dibuixar entre tots dos cadascun dels ingredients que utilitzaran.
Aquesta història aborda una malaltia tan dura com és l'anorèxia.
Però no es pregunta el per què, sinó el com.
De quina manera l'avi aconsegueix que sigui la mateixa noia qui vulgui esforçar-se i transmetre ganes de viure?
Aquest llibre és la declaració d'un compromís amb l'educació social.
La voluntat que resideix a les seves pàgines no és altra que pensar-la des de les experiències de vida concretes, sigui en l'exercici sempre conflictiu de la professió, sigui a les situacions forçades en què es troben aquells que, en un moment particular de les seves vides, han pogut ser objecte de les seves pràctiques.
En tots dos casos, es planteja una valoració de les possibilitades i els límits que poden ser viscuts quan alguna cosa de l'educació social pren cos en els escenaris més diversos.
Si en ells percebem, a més, el sofriment d'un subjecte, cada u decidirà si es tanca en la indiferència o la distància del seu suposat saber o, al contrari, pren una posició, és a dir, es deixa comprometre.
El llibre recull onze relats, onze testimonis d'un recórrer, un sentir, un patir, que ens convoquen a revisar allò fet i allò dit sobre l'educació social i en nom de l'educació social.
En Pau és un noi de quinze anys, al·lèrgic a molts aliments (proteïnes de la llet de vaca, ou, llegums, marisc...).
Aquest fet va canviar radicalment la vida de tota la família, que no ha pogut abaixar la guàrdia en cap moment.
En aquest llibre, la mare d'en Pau comparteix les seves experiències, descobriments, receptes, reflexions i solucions pràctiques:
S'hi poden trobar consells per conviure amb les al·lèrgies i les intoleràncies als aliments dels infants i els adolescents.
El Consell Superior d'Investigacions Científiques (CSIC) ha creat un joc en línia per mesurar la cultura científica de manera lúdica.
El joc es diu ¿Eres un científico sabio? i està plantejat en forma de tauler amb 32 caselles, on hi ha representats diferents avenços científics, i amb 1.000 preguntes per respondre sobre ciència, tecnologia, lògica i humanitats.
El joc consta de tres nivells de dificultat i hi poden participar fins a vuit jugadors.
Cal respondre correctament a les preguntes plantejades per avançar fins a l'última casella i obtenir un diploma de científic savi.
L'objectiu és educar i divertir amb la ciència alumnes de totes les edats i despertar-los la curiositat i la vocació científica.
D'acord amb l'article 5 de la Llei orgànica 15/1999, de 13 de desembre, de protecció de dades de caràcter personal, us informem que les vostres dades personals han estat recollides, incorporades i tractades en un fitxer automatitzat, la finalitat del qual és trametre la publicació que el/la ciutadà/ana ha requerit.
L'òrgan responsable del fitxer és la Direcció General d'Atenció Ciutadana i Difusió i l'adreça on la persona interessada pot exercir els drets d'accés, rectificació, cancel·lació i oposició és Via Laietana, 14, 3r, 08003 Barcelona
Aquest butlletí és una iniciativa de la Direcció General d'Atenció a la Infància i l'Adolescència del Departament de Benestar Social i Família de la Generalitat de Catalunya.